Predkladacia správa

Uznesením vlády SR č. 291/2006 bolo dňa 5. apríla 2006 schválené „Priebežné vyhodnotenie plnenia Národnej stratégie pre širokopásmový prístup v Slovenskej republike za rok 2005“. V bode B.1. tohto uznesenia bola ministrovi dopravy, pôšt a telekomunikácií uložená úloha v termíne do 30. apríla 2007 predložiť na rokovanie vlády SR priebežné vyhodnotenie plnenia Národnej stratégie pre širokopásmový prístup v Slovenskej republike za rok 2006.

Národná stratégia pre širokopásmový prístup v Slovenskej republike stanovuje ciele      a postupy budúceho rozvoja širokopásmového prístupu v SR a konkrétne opatrenia na jeho podporu. Zohľadňuje požiadavku na celoplošnú dostupnosť pre všetky skupiny obyvateľstva, komerčný sektor a verejnú správu vrátane vidieckych a odľahlých oblastí. Identifikuje možnosti jeho zlepšenia pri zachovaní princípu technologickej neutrality a bez narušenia pravidiel hospodárskej súťaže tak, aby sa SR v tejto oblasti dostala počas najbližších 5 až 8 rokov na úroveň vyspelých európskych krajín.

Zámerom predkladaného materiálu je komplexné hodnotenie plnenia kľúčových úloh vyplývajúcich z Národnej stratégie pre širokopásmový prístup v Slovenskej republike, stanovenie úloh, ktoré je potrebné riešiť v najbližšom období a zároveň podať obraz o stave širokopásmového prístupu v Slovenskej republike v roku 2006. 

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.